CELEX: 32014D0902
Language: et
Date: 2014-07-23 00:00:00
Title: 2014/902/EL: Komisjoni otsus, 23. juuli 2014 , riigiabi SA. 15395 (K 11/04) kohta, mille Kreeka andis Olympic Airwaysile (privatiseerimine) (teatavaks tehtud numbri C(2014) 5017 all)  EMPs kohaldatav tekst

13.12.2014   
            
            
               ET
            
            
               Euroopa Liidu Teataja
            
            
               L 358/30
            
         KOMISJONI OTSUS,
   23. juuli 2014,
   riigiabi SA. 15395 (K 11/04) kohta, mille Kreeka andis Olympic Airwaysile (privatiseerimine)
   
      
         (teatavaks tehtud numbri C(2014) 5017 all)
      
   
   (Ainult kreekakeelne tekst on autentne)
   (EMPs kohaldatav tekst)
   
      (2014/902/EL)
   
   EUROOPA KOMISJON,
   võttes arvesse Euroopa Liidu toimimise lepingut, eriti selle artikli 108 lõike 2 esimest lõiku,
   võttes arvesse Euroopa Majanduspiirkonna lepingut, eriti selle artikli 62 lõike 1 punkti a,
   olles kutsunud huvitatud isikuid üles esitama märkusi vastavalt eespool osutatud sätetele
   ning arvestades järgmist:
   I.   MENETLUS
   
   
               (1)
            
            
               16. märtsi 2004. aasta otsusega K(2004) 772 (1) otsustas komisjon algatada Euroopa Liidu toimimise lepingu artikli 108 lõikes 2 sätestatud menetluse seoses mitme rahavoo ja ülekandega äriühingutele ja äriühingutelt Olympic Airlines (OAL) ja Olympic Airways Services (OAS).
            
         
               (2)
            
            
               14. septembri 2005. aasta komisjoni eitava otsusega K(2005) 2706 (2) sulges komisjon juhtumi K11/2004 ebaseadusliku ja ühisturuga kokkusobimatu riigiabi andmise kohta äriühingutele OAL ja OAS.
            
         
               (3)
            
            
               17. septembri 2008. aasta otsusega K(2008) 5074 (3) ja 10. märtsi 2009. aasta otsusega K(2009) 1824 (4) andis komisjon loa OALi ja OASi teatud varade müügiks, järeldades, et selles ei sisaldu riigiabi ja müük on kooskõlas nendes otsustes sätestatud nõuetega.
            
         
               (4)
            
            
               Seejärel alustati OALi ja OASi likvideerimist. Nende ülejäänud varad pidi likvideerimismenetluse käigus müüma likvideerija ja seda protseduuri määrati jälgima järelevalvehaldur.
            
         
               (5)
            
            
               13. septembril 2010. aastal tühistas üldkohus (5) osaliselt 14. septembri 2005. aasta komisjoni negatiivse otsuse K(2005) 2706 riigiabi kohta. Üldkohus leidis, et komisjon ei ole piisavalt tõendanud, et mõned vaidlustatud meetmed olid OASi suhtes ebaseaduslik ja ühisturuga kokkusobimatu riigiabi ning komisjon ei ole põhjendanud mõningaid OALi suhtes võetud meetmeid.
            
         
               (6)
            
            
               Üldkohus tühistas osaliselt otsuse K(2005) 2706, millega oldi kohustatud tagastama abi, mis oli eraldatud a) Olympic Airlinesile, hinnates 91,5 miljoni euro võrra üle Olympic Airwaysilt Olympic Airlinesile üle kantud varasid, kuna komisjon ei suutnud tõendada, et meede oli ebaseaduslik ja ühisturuga kokkusobimatu riigiabi, ning b) Olympic Airlinesile lennukite 39,75 miljonit eurot madalama allrendi lubamisega — põhjenduste puudulikkuse tõttu.
            
         
               (7)
            
            
               Komisjon ei kaevanud osalise tühistamise otsust edasi.
            
         
               (8)
            
            
               Kirjades 8. oktoobrist 2010, 26. juulist 2011, 12. oktoobrist 2011, 7. märtsist 2012, 16. novembrist 2012, 7. veebruarist ja 25. juunist 2013 ning 19. detsembrist 2013 esitas komisjon järelepärimised likvideerimismenetluse üksikasjade ja käigu kohta.
            
         
               (9)
            
            
               Kreeka ametiasutused vastasid neile kirjadele vastavalt kirjadega 8. novembrist 2010, 11. augustist ja 15. detsembrist 2011, 10. juulist 2012, 4. veebruarist 2013, 22. aprillist ja 5. augustist 2013.
            
         II.   MEETMETE KIRJELDUS
   
   
               (10)
            
            
               Olympic Airwaysi vara ülehindamise osas oli komisjon oma otsuses K(2005) 2706 järeldanud, et hinnates üle Olympic Airlinesile tema loomise ajal üle kantud vara, on Kreeka andnud Olympic Airwaysile ebaseaduslikku ja ühisturuga kokkusobimatut riigiabi summas 91,5 miljonit eurot.
            
         
               (11)
            
            
               Allrendimaksete osas oli komisjon oma otsuses K(2005) 2706 leidnud, et Kreeka on Olympic Airlinesiga madalamate maksetega allrendilepingu sõlmimisel andnud Olympic Airlinesile õigusvastast riigiabi.
            
         
               (12)
            
            
               Kirjaga 8. novembrist 2010 kinnitasid Kreeka ametivõimud, et Ateena apellatsioonikohus oli 2. oktoobri 2009. aasta seisuga kohaldanud mõlema äriühingu suhtes likvideerimise erikorda vastavalt seaduse 3429/2005 artiklile 14A, mida on täiendatud seaduse 3710/2008 artikliga 40.
            
         
               (13)
            
            
               Samuti kinnitasid Kreeka ametivõimud, et 2009. aasta jooksul rauges mõlema äriühingu igasugune äritegevus ja likvideerijaks määrati täielikult Kreeka Rahvuslikule Pangale kuuluv äriühing Ethniki Kefalaiou.
            
         
               (14)
            
            
               Vastavalt komisjoni 17. septembri 2008. aasta otsusele K(2008) 5074 esitas järelevalvehaldur lõpparuande OALi ja OASi teatavate põhivarade müümise kohta.
            
         
               (15)
            
            
               Kreeka ametivõimude ja järelevalvehalduri informatsiooni kohaselt olid kõik müügitoimingu olulised osad, sealhulgas uute äriühingute loomine ja nende müümine investorile turuhinnaga ning vanade äriühingute tegevuse lõpetamine, vastavuses 17. septembri 2008. aasta otsusega K(2008) 5074.
            
         
               (16)
            
            
               Kreeka ametivõimude informatsiooni kohaselt OALi ja OASi likvideerimine kestab. Järel on veel varasid, mida on raske ära müüa. Kui müük on lõpetatud, algab tagastusnõuete täitmine.
            
         III.   KOKKUVÕTE
   
   
               (17)
            
            
               OAL ja OAS on likvideerimisel ja teatavad põhivarad on avatud, läbipaistva ja mittediskrimineeriva pakkumismenetluse käigus mitmele ostjale turuhinnaga üle kantud vastavalt 17. septembri 2008. aasta komisjoni otsusele K(2008) 5074. Enamus OALi ja OASi varadest on müüdud ja ülejäänud vara on müügis. Kuna likvideerimisel olevad äriühingud ei osale enam äritegevuses, on ebatõenäoline, et nad seda tulevikus taas tegema hakkavad.
            
         
               (18)
            
            
               Sellest tulenevalt ei ole ülejäänud küsimuste ametlik uurimine vajalik. Seetõttu võib 16. märtsi 2004. aasta otsusega K(2004) 772 avatud uurimismenetluse lõpetada otstarbekuse puudumise tõttu.
            
         
               (19)
            
            
               Põhiosa tagasimaksekohustusest, mille määras komisjon oma 14. septembri 2005. aasta otsusega K(2005) 2706, on juba täidetud. Tagasimakse ligikaudu 70 000 euro ulatuses on veel tegemata. Kreeka ametivõimude andmeil on selle summa tasumine veel pooleli ja komisjoni talitused jälgivad seda protsessi.
            
         
               (20)
            
            
               Eelnevat arvesse võttes võib lõpetada menetluse, mis avati 16. märtsi 2004. aasta otsusega K(2004) 772, millele järgnes komisjoni 14. septembri 2005. aasta tagasinõudmisotsus K(2005) 2706, mille üldkohus 13. septembril 2010. aastal osaliselt tühistas.
            
         
               (21)
            
            
               Komisjon rõhutab, et Kreeka ametivõimudel lasub jätkuvalt kohustus iga täitmata tagasimaksenõue ettenähtud ajal registreerida ja komisjoni sellest teavitada.
            
         ON VASTU VÕTNUD KÄESOLEVA OTSUSE:
   Artikkel 1
   ELi toimimise lepingu artikli 108 lõikes 2 sätestatud menetlus, mis avati komisjoni 16. märtsi 2004. aasta otsusega K(2004) 772, lõpetatakse selles osas, mis hõlmab riigiabi andmist Olympic Airlinesile Olympic Airwaysi varade ülehindamise teel 91,5 miljoni euro võrra ja Olympic Airlinesile lennukite madalama allrendi lubamisega 39,75 miljoni euro võrra.
   Artikkel 2
   Käesolev otsus on adresseeritud Kreeka Vabariigile.
   
      Brüssel, 23. juuli 2014
      
         
            Komisjoni nimel
         
         
            asepresident
         
         Joaquín ALMUNIA
      
   
   
      (1)  1 ELT C 192, 28.7.2004, lk 2.
   
      (2)  ELT L 45, 18.2.2011, lk 1.
   
      (3)  ELT C 18, 23.1.2010, lk 9.
   
      (4)  ELT C 25, 2.2.2010, lk 15.
   
      (5)  5 Otsus liidetud kohtuasjades T-415/05, T-416/05 ja T-423/05 Kreeka Vabariik, Olympiakes Aerogrammes AE (Olympic Airlines) ja Olympiaki Aeroporia Ypiresies AE (Olympic Airways Services) vs. komisjon.